Zagreb, 15. listopada 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), povodom neanonimne prijave mogućeg sukoba interesapodnesene protiv **dužnosnika Stjepana Baranašića, člana Uprave trgovačkog društva Hrvatske autoceste d.o.o.,** na 145. sjednici, održanoj 15. listopada 2021. g., donosi sljedeću:

**ODLUKU**

**I. Pokreće se postupak za odlučivanje o sukobu interesa protiv dužnosnika Stjepana Baranašića, člana Uprave trgovačkog društva Hrvatske autoceste d.o.o., zbog moguće povrede članka 13. stavka 1. ZSSI-a, koja proizlazi iz istovremenog obnašanja navedene dužnosti i obavljanja funkcije člana Općinskog vijeća Općine Mala Subotica, kao druge javne dužnosti.**

**II. Pokreće se postupak za odlučivanje o sukobu interesa protiv dužnosnika Stjepana Baranašića, člana Uprave trgovačkog društva Hrvatske autoceste d.o.o., zbog moguće povrede članka 12. ZSSI-a, koja proizlazi iz istovremenog primanja plaće za obnašanje navedene dužnosti i primanja naknade za obavljanje funkcije člana Općinskog vijeća Općine Mala Subotica, koja je u 2017. iznosila 480,00 kn, u 2018. 960,00 kn, u 2019. 720,00 kn te u 2021. 840,00 kn.**

**III. Postupak za odlučivanje o sukobu interesa protiv dužnosnika Stjepana Baranašića, člana Uprave trgovačkog društva Hrvatske autoceste d.o.o., u dijelu koji se odnosi na okolnosti obavljanja poslova sudskog vještaka i procjenitelja za graditeljstvo te obavljanja funkcije predsjednika udruge Međimurski poslovni klub za vrijeme obnašanja navedene dužnosti, neće se pokrenuti, jer iste ne upućuju na moguću povredu odredbi ZSSI-a.**

**IV. Poziva se dužnosnik Stjepan Baranašić da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka iz točaka I. i II. izreke te na ostale navode iz obrazloženja ove odluke.**

Obrazloženje

U Povjerenstvu je 25. studenoga 2020. pod brojem: 711-U-4307-P-275/20-01-3 zaprimljena neanonimna prijava mogućeg sukoba interesa podnesena protiv dužnosnika Stjepana Baranašića, člana Uprave trgovačkog društva Hrvatske autoceste d.o.o., povodom koje se vodi predmet broj P-275/20.

U prijavi se u bitnome navodi da dužnosnik za vrijeme obnašanja dužnosti člana Uprave trgovačkog društva Hrvatske autoceste d.o.o. istodobno obavlja funkciju člana Općinskog vijeća Općine Mala Subotica te da je internetskim stranicama sudačke mreže obavljeno kako obavlja poslove vještaka građevinske, odnosno arhitektonske struke. Također se u prijavi navodi da je dužnosnik u registar udruga upisan kao predsjednik udruge Međimurski poslovni klub.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku. Člankom 39. stavkom 4. ZSSI-a propisano je da se podnositelju prijave iz članka 39. stavka 1 ZSSI-a jamči zaštita anonimnosti.

Uvidom u sudski registar Trgovačkog suda u Zagrebu, utvrđeno je da je pod matičnim brojem subjekta: 080391688, upisano trgovačko društvo Hrvatske autoceste d.o.o., čiji je jedini osnivač Republika Hrvatska, te da je Stjepan Baranašić, član Uprave istog trgovačkog društva od 13. lipnja 2018. pa nadalje.

Člankom 3. stavkom 1. podstavkom 37. ZSSI-a propisano je da su predsjednici i članovi upravi trgovačkih društava koja su u većinskom državnom vlasništvu dužnosnici u smislu istog Zakona, stoga je Stjepan Baranašić povodom obnašanja dužnosti člana Uprave trgovačkog društva Hrvatske autoceste d.o.o. obvezan postupati sukladno odredbama ZSSI-a.

U svrhu provjere osnovanosti i vjerodostojnosti navoda prijave, a vezano za okolnost obavljanja funkcije člana Općinskog vijeća Općine Mala Subotica, Povjerenstvo je dopisom Broj: 711-I-241-P-275-20/21-02-17 od 8. veljače 2021. zatražilo od Općine Mala Subotica očitovanje obavlja li dužnosnik Stjepan Baranašić ovu funkciju, ako da u kojem razdoblju je obavlja te koliko iznosi ukupna naknada koju je primio za njezino obavljanje.

Općina Mala Subotica je dopisom, KLASA: 042-01/21-01/1, URBROJ: 2109/10-02-21-2 od 16. veljače 2021. dostavila Potvrde o isplaćenom primitku, dohotku, uplaćenom doprinosu, porezu na dohodak i prirezu za 2017., 2018., 2019. i 2021. godinu za obavljanje funkcije člana Općinskog vijeća Općine Mala Subotica za dužnosnika Stjepana Baranašića, pri čemu se u navedenom dopisu navodi kako u 2020. nije bilo isplata.

Iz navedenih Potvrda utvrđeno je da je dužnosniku su 2017. isplaćen iznos od 480,00 kn, u 2018. od 960,00 kn, u 2019. od 720,00 kn te u 2021. od 840,00 kn, odnosno u navedenom razdoblju ukupno mu je isplaćeno 3.000,00 kn.

Vezano za okolnost obavljanja poslova vještaka, izvršen je uvid u podneseno izvješće o imovinskom stanju koje je dužnosnik 5. srpnja 2018. podnio Povjerenstvu povodom stupanja na dužnost člana Uprave trgovačkog društva Hrvatske autoceste d.o.o. U ovom je izvješću naveo da istu obnaša profesionalno te podatke o plaći koju prima, kao i da za vrijeme obnašanja predmetne dužnosti obavlja poslove stalnog sudskog vještaka i procjenitelja za građevinarstvo navođenjem podataka o iznosima koje prima za obavljanje navedenih poslova. Ove je okolnosti navodio i u drugim izvješćima koja je podnosio za vrijeme obnašanja javne dužnosti.

Nadalje, u pogledu obavljanja funkcije u udruzi Međimurski poslovni klub, dužnosnik je također u izvješću o imovinskom stanju od 5. srpnja 2018. u dijelu u kojem se unose podaci o članstvu u udrugama i drugim pravnim osobama, naveo podatak da je od 11. lipnja 2007. član udruge Hrvatsko društvo sudskih vještaka i procjenitelja, te da je od 12. lipnja 2006 član Hrvatske komore inženjera građevinarstva, ali ne i da je član udruge Međimurski poslovni klub.

Nakon što je uvidom u Registar udruga koji ustrojava i vodi Ministarstvo pravosuđa i uprave potvrđen navod neanonimne prijave da dužnosnik obavlja funkciju predsjednika udruge Međimurski poslovni klub, registarski broj 20001420, i to u razdoblju 3. travnja 2017., što nije naveo u predmetnom izvješću, dužnosnik je zaključkom Povjerenstva, Broj: 711-I-585-IK-30/21-02-20 od 31. ožujka 2021. pozvan da navedenu okolnost navede u rubrici izvješća o imovinskom stanju u dijelu „Ostala članstva i funkcije dužnosnika u drugim pravnim osobama, udruženjima i organizacijama“, u roku od 15 dana od njegova primitka. Dužnosnik je podnio izvješće o imovinskom stanju povodom promjene od 4. svibnja 2021., u kojem je naveo okolnost da je član iste udruge od 1. lipnja 2017.

Povjerenstvo je izvršilo uvid u registre koje vode nadležna tijela te je utvrđeno da je pod registarskim brojem 00001251 u Registar udruge upisano Hrvatsko društvo sudskih vještaka i procjenitelja, dok je uvidom u podatke nadležnog sudskog registra Trgovačkog suda u Zagrebu utvrđeno da je pod matičnim brojem subjekta 080697324 upisana Hrvatska komora inženjera građevinarstva, druga pravna osoba za koju je upis propisan zakonom, pri čemu nije upisano da bi dužnosnik obavljao upravljačke ili nadzorne poslove u ovim pravnim subjektima.

Člankom 4. stavkom 1. ZSSI-a propisano je da se plaćom dužnosnika, u smislu tog Zakona, smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 8. stavkom 9. ZSSI-a propisano je da obrazac izvješća propisuje Povjerenstvo.

Člankom 12. ZSSI-a propisano je da dužnosnici koji za vrijeme obnašanja javne dužnosti primaju plaću za dužnost koju obnašaju, ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano.

Člankom 13. stavkom 1. ZSSI-a propisano je da za vrijeme obnašanja javne dužnosti na koju je izabran, odnosno imenovan, dužnosnik ne smije obnašati drugu javnu dužnost, osim ako je zakonom drugačije propisano.

Sukladno članku 13. stavku 2. ZSSI-a, dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Prema članku 14. stavku 5. ZSSI-a dužnosnici smiju biti članovi upravnih i nadzornih tijela, najviše dviju, neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Člankom 125. Zakona o sudovima („Narodne novine“ broj 28/13., 33/15., 82/15., 82/16., 67/18., 126/19. i 130/20.) propisano je da stalni sudski vještaci na temelju svoga stručnog znanja pružaju sudu uslugu davanja vještačkog nalaza i mišljenja (vještačenje) kada je to potrebno radi utvrđivanja ili razjašnjenja činjenica koje se utvrđuju u postupku.

Člankom 2. Pravilnika o stalnim sudskim vještacima („Narodne novine“ broj 38/14.) propisano je da za obavljeno vještačenje vještak ima pravo na nagradu koju utvrđuje sud prema posebnom cjeniku naknada i nagrada stalnih sudskih vještaka stalnih sudskih vještaka, koji je sastavni dio tog Pravilnika. Nagrada se određuje u bodovima a vrijednost boda je 2,00 kn bruto bez PDV-a.

Sukladno članku 1. Zakona o komori arhitekata i komorama inženjera u graditeljstvu i prostornom uređenju („Narodne novine“, broj 78/15., 114/18. i 110/19.)  tim se Zakonom uređuje temeljni ustroj, djelokrug, javne ovlasti i članstvo u, pored ostalih,, Hrvatskoj komori inženjera građevinarstva.

Člankom 2. navedenog Zakona propisano je da je komora samostalna strukovna organizacija koja čuva ugled, čast i prava ovlaštenih inženjera, promiče, zastupa i usklađuje njihove zajedničke interese pred državnim i drugim tijelima u zemlji i inozemstvu te se skrbi o tome da savjesno i u skladu sa zakonom i javnim interesom obavljaju svoje poslove i pri tome štite i unapređuju hrvatsku graditeljsku baštinu i vrsnoću izgrađenog prostora u skladu s posebnim propisima.

Prema članku 4. tog Zakona, komora je pravna osoba sa sjedištem u Zagrebu koja se upisuje u sudski registar, a sukladno članku 58. stavku 4. Zakona, računovodstvo Komore obavlja se u skladu s propisima o računovodstvu neprofitnih organizacija.

Vezano za dopuštenost obnašanja druge javne dužnosti istodobno s obnašanjem dužnosti iz članka 3. ZSSI-a, sukladno članku 13. stavku 1. ZSSI-a, Povjerenstvo obrazlaže da je člankom 3. stavcima 1. i 2. ZSSI-a propisano tko su dužnosnici u smislu toga Zakona.

Međutim, Povjerenstvo ukazuje da pojam dužnosnika u smislu ZSSI-a i pojam javne dužnosti nisu istoznačnice, već je krug javnih dužnosti mnogi širi od kruga dužnosnika definiranog ZSSI-om. Druga javna dužnost iz članaka 13. ZSSI-a podrazumijeva svaku javnu dužnost, bez obzira jesu li obnašatelji te javne dužnosti ujedno i dužnosnici u smislu članka 3. stavaka 1., 2. i 3. ZSSI-a. Tako su članovi predstavničkih tijela jedinica područne (regionalne) samouprave, koje sukladno članku 75. Zakona o lokalnim izborima („Narodne novine“, broj 144/12., 121/16., 98/19., 42/20., 144/20. i 37/21.) biraju građani na neposrednim izborima, nedvojbeno obnašatelji javnih dužnosti, odgovorni prema građanima koji su ih izabrali, iako ih ZSSI ne određuje kao dužnosnike. Povjerenstvo stoga tumači da obavljanje funkcije člana Općinskog vijeća Općine Mala Subotica nedvojbeno predstavlja obnašanje druge javne dužnosti u smislu odredbe članka 13. stavka 1. ZSSI-a.

Povjerenstvo nadalje obrazlaže da Zakonom o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15. i 40/19.) kao posebnim zakonom kojim je uređen način izbora, prava i obveze predsjednika i članova uprave trgovačkih društava, odredbama Zakona o upravljanju državnom imovinom („Narodne novine“ broj 52/18.) kojim se uređuju načela i dokumenti upravljanja državnom imovinom te način i uvjeti upravljanja dionicama i poslovnim udjelima pravnih osoba od posebnog interesa za Republiku Hrvatsku, pa tako i trgovačkog društva Hrvatske autoceste d.o.o., te odredbama Zakona o cestama („Narodne novine“ broj 84/11., 22/13., 54/13., 148/13., 92/14. i 110/19.), kojim je propisano da trgovačko društvo Hrvatske autoceste d.o.o. upravlja autocestama, gradi ih, održava i rekonstruiraju, osim onih kojima upravlja koncesionar, nije izričito propisano da predsjednik i članovi uprave trgovačkog društva u većinskom državnom vlasništvu mogu istovremeno uz obnašanja navedene dužnosti obnašati i drugu javnu dužnost, konkretno dužnost člana predstavničkog tijela lokalne samouprave.

S obzirom na navedeno, ne postoji odredba Zakona koji se odnosi na članove uprava trgovačkih društava u većinskom državnom vlasništvu, pa tako ni na članove Uprave trgovačkog društva Hrvatske autoceste d.o.o., a iz koje bi proizlazilo njihovo pravo na istovremeno obnašanje druge javne dužnosti, slijedom čega u konkretnom slučaju nije ispunjena iznimka propisana člankom 13. stavkom 1. ZSSI-a, te bi stoga istovremeno obnašanje dužnosti člana Uprave trgovačkog društva Hrvatske šume d.o.o. i člana Općinskog vijeća Općine Mala Subotica, iz čega proizlazi moguća povreda ove zakonske odredbe.

Isto tako, zakonom nije izričito propisano da predsjednik i članovi uprave trgovačkog društva u većinskom državnom vlasništvu mogu istovremeno uz primanje plaće za navedenu dužnost primati naknadu za obnašanje druge javne dužnosti.

S obzirom da iz prikupljene dokumentacije proizlazi da je dužnosnik Stjepan Baranašić istovremeno primao plaću kao član Uprave trgovačkog društva Hrvatske šume d.o.o. i naknadu za obavljanje funkcije člana Općinskog vijeća Općine Mala Subotica i to u razdoblju od 2017. do 16. veljače 2021., koja je u 2017. iznosila 480,00 kn, u 2018. 960,00 kn, u 2019. 720,00 kn te u 2021. 840,00 kn, odnosno ukupno 3.000,00 kn, proizlazi moguća povreda članka 12. ZSSI-a.

U pogledu okolnosti obavljanja poslova vještaka i sudskog procjenitelja građevinske struke za vrijeme obnašanja javne dužnosti, dužnosnik koji dužnost obnaša profesionalno može obavljati navedene poslove, obzirom da se to ne čini u smislu redovitog i stalnog zanimanja, već je riječ o poslu koji se povremeno obavlja, za što se ostvaruje povremena naknada, u situacijama kada sud angažira osobu koja raspolaže određenim potrebnim stručnim znanjima za izradu vještačkog nalaza i mišljenja.

Stoga niti iz okolnosti obavljanja poslova vještaka, odnosno procjenitelja građevinske struke, za vrijeme profesionalnog obnašanja dužnosti člana Uprave trgovačkog društva Hrvatske šume d.o.o., o čemu je ujedno dužnosnik izvještavao Povjerenstvo i javnost navođenjem podataka o tome u podnesenim izvješćima o imovinskom stanju, ne proizlazi moguća povreda članka 13. stavka 2. ZSSI-a te se postupak protiv njega u tome dijelu neće pokrenuti.

U pogledu okolnosti članstva u udruzi, proizlazi da je dužnosnik član dvije udruge i jedne neprofitne pravne osobe, ali da obavlja izvršnu funkciju samo u jednoj udruzi, slijedom čega u ovom dijelu nisu utvrđene okolnosti koje bi upućivale na moguću povredu članka 14. stavka 5. ZSSI-a, jer se ograničenje propisano ovom odredbom odnosi samo na članstvo u upravnim i nadzornim tijelima udruga i drugih neprofitnih pravnih osoba, dok je samo članstvo dužnosnika u udrugama dopušteno, odnosno nije ograničeno odredbama ZSSI-a.

Međutim, utvrđeno je da dužnosnik nije u podnesenom izvješću o imovinskom stanju od 5. srpnja 2018., zaprimljenom prije podnošenja neanonimne prijave, naveo da je predsjednik udruge Međimurski poslovni klub.

Naime, Povjerenstvo je, sukladno članku 8. stavku 9. ZSSI-a, sadržaj obrasca izvješća o imovinskom stanju utvrdilo Odlukom o utvrđivanju sadržaja obrasca Izvješća o imovinskom stanju, koju je donijelo na 79. sjednici, održanoj 31. prosinca 2014. Odluka je objavljena u „Narodnim novinama“ broj 4/15. Navedenom odlukom utvrđen je sadržaj novog obrasca Izvješća o imovinskom stanju dužnosnika. Obrazac Izvješća prilog je navedene Odluke i čini njen sastavni dio, a u propisanom obrascu predviđena je rubrika „Ostala članstva i funkcije dužnosnika u drugim pravnim osobama, udruženjima i organizacijama“.

Sukladno Uputi za popunjavanje obrasca izvješća o imovinskom stanju dužnosnika, objavljenoj na internetskoj stranici Povjerenstva, ukoliko je dužnosnik član ili obnaša neku funkciju u drugoj pravnoj osobi, udruženju i organizaciji, istu okolnost upisuje u navedenoj rubrici.

Dužnosnik je u izvješću o imovinskom stanju koje je podnio 4. svibnja 2021., nakon što je zaključkom od 31. ožujka 2021. pozvan da to učini, pored podataka da je član udruga Hrvatsko društvo sudskih vještaka i procjenitelja te Hrvatske komore inženjera građevinarstva, neprofitne pravne osobe osnovane posebnim zakonom, što je navodio u prethodno podnesenim izvješćima o imovinskom stanju, ujedno naveo i podatak o članstvu u udruzi Međimurski poslovni klub.

Dužnosnik je na opisani način deklarirao ovu okolnost u izvješću o imovinskom stanju, iako nije naveo da je predsjednik udruge, već njezin član, te bi stoga bilo uputno da dužnosnik zbog potpunog i istinitog prezentiranja podataka podnese novo izvješće povodom ispravka u kojem će unijeti podatak o funkciji koju obavlja u udruzi.

Poziva se dužnosnik Stjepan Baranašić da, sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka pod točkama I. i II. izreke te na ostale navode iz obrazloženja ove odluke te da uz očitovanje Povjerenstvu dostavi relevantnu dokumentaciju s kojom raspolaže, a kojom će potvrditi svoje navode.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Stjepan Baranašić, elektronička dostava

2. Objava na internetskoj stranici Povjerenstva

4. Pismohrana